มะเร็งปอดชนิดเซลล์ตัวเล็กมีกี่ระยะ และระยะไหนที่มีโอกาสหายขาดมากที่สุด
มะเร็งปอดชนิดเซลล์ตัวเล็กมีการแบ่งระยะโรคตามระบบ AJCC ออกเป็น 4 ระยะหลักตามการลุกลามแพร่กระจายของเซลล์มะเร็งทีเอ็นเอ็ม ระยะโรคมะเร็งทีเอ็นเอ็ม ซึ่งแต่ละระยะอาจแบ่งเป็นระยะย่อยๆได้อีกเช่น แบ่งระยะ 3 เป็น 3A 3B และ 3C ทั้งนี้เพื่อแพทย์โรคมะเร็งใช้ช่วยบอกวิธีรักษาและในการศึกษาวิจัย ซึ่งในแต่ระยะโรคจะมีรายละเอียดที่ยุ่งยากซับซ้อนมาก ผู้เขียนจึงขอสรุปเป็น 4 ระยะหลักเพื่อให้เข้าใจได้ง่าย ได้แก่

ระยะที่ 1 เซลล์มะเร็งก้อนมะเร็งจำกัดอยู่ในปอดข้างใดข้างหนึ่งเพียงข้างเดียว และยังไม่มีการลุกลามเข้าต่อมน้ำเหลือง
ระยะที่ 2 เซลล์มะเร็งก้อนมะเร็งจำกัดอยู่ในปอดข้างใดข้างหนึ่งเพียงข้างเดียว แต่ลุกลามเข้าต่อมน้ำเหลืองใกล้ก้อนเนื้อ
ระยะที่ 3 เซลล์มะเร็งก้อนมะเร็งจำกัดอยู่ในปอดข้างใดข้างหนึ่งเพียงข้างเดียว และลุกลามเข้าต่อมน้ำเหลืองในช่องอก และหรือต่อมน้ำเหลืองปอดด้านตรงข้าม และหรือต่อมน้ำเหลืองเหนือกระดูกไหปลาร้า
ระยะที่ 4 มะเร็งแพร่กระจายไปปอดทั้งสองข้าง และหรือ เกิดภาวะมีน้ำในโพรงเยื่อหุ้มปอดที่รวมถึงการตรวจพบเซลล์มะเร็งในน้ำในโพรงเยื่อหุ้มปอด และหรือแพร่กระจายเข้าสู่กระแสเลือดไปยังอวัยวะต่างๆทั่วร่างกาย ที่พบบ่อยคือ ตัวปอดเอง ต่อมหมวกไต ไขกระดูก กระดูก สมอง และตับ
อย่างไรก็ตาม เนื่องจากมะเร็งปอดชนิดเซลล์ตัวเล็กมีธรรมชาติของโรคที่รุนแรงมากและรุนแรงกว่ามะเร็งปอดชนิดเซลล์ตัวโตมาก ในทางปฏิบัติแพทย์จึงนิยมแบ่งมะเร็งปอดชนิดเซลล์ตัวเล็กโดยใช้ลักษณะทางคลินิกเป็นเพียง 2 ระยะเท่านั้นคือ

ระยะโรคลุกลามจำกัดเฉพาะที่และยังไม่แพร่กระจายไปอวัยวะอื่นๆ กล่าวคือ มีรอยโรคเพียงรอยโรคเดียวในปอด และอาจร่วมกับลุกลามเข้าต่อมน้ำเหลืองที่ขั้วปอด ในช่องอก และหรือเหนือไหปลาร้าข้างเดียวกับรอยโรค เรียกว่า ระยะ Limited stage
ระยะที่โรคลุกลามรุนแรงและแพร่กระจายมากแล้ว คือโรคลุกลามแพร่กระจายมีหลายรอยโรคในปอด และหรือแพร่กระจายเข้าสู่อวัยวะต่างๆทั่วร่างกาย ซึ่งที่พบบ่อยที่สุดคือ ที่ต่อมหมวกไต ไขกระดูก กระดูก สมอง ตับ และตัวปอดเอง เรียกว่า ระยะ Extensive stage
จากข้อมูลข้างต้น จะเห็นได้ว่า มะเร็งปอดชนิดเซลล์ตัวเล็กระยะ Limited stage หรือระยะลุกลามจำกัดเฉพาะที่และยังไม่แพร่กระจายไปอวัยวะอื่นๆ เป็นระยะที่มีโอกาสหายขาดมากที่สุด โดยอัตรารอดที่ห้าปีประมาณ 40-50% ขึ้นอยู่กับปัจจัยอื่นๆ เช่น อายุ สุขภาพโดยรวม ความรุนแรงของโรค เป็นต้น

ส่วนมะเร็งปอดชนิดเซลล์ตัวเล็กระยะ Extensive stage หรือระยะที่โรคลุกลามรุนแรงและแพร่กระจายมากแล้ว เป็นระยะที่หมดโอกาสรักษาได้หายขาดแล้ว โดยอัตรารอดที่ห้าปีน้อยกว่า 5%
อายุรศาสตร์ (อายุรศาสตร์) - Internal Medicine